钦定古今图书集成/明伦汇编/氏族典/第155卷 > 《廖用贤尚友录》 > 樊英
## 钦定古今图书集成/明伦汇编/氏族典/第155卷 > 《廖用贤尚友录》 > 樊英

按《后汉书樊英传》：“英字季齐，南阳鲁阳人也。少受业
三辅，习京氏《易》，兼明五经。又善风角算，河雒七纬，推
步灾异。隐于壶山之阳。受业者四方而至，州郡前后
礼请，不应。公卿举贤良方正，有道，皆不行。安帝初，征
为博士。至建光元年，复诏公车赐策书，征不至。永建
二年，顺帝策书备礼，元𫄸征之，复固辞疾笃。乃诏切”
责郡县，驾载上道，英不得已到京。帝为英设坛席，待
以师傅之礼，延问得失，英不敢辞。拜五官中郎将。数
月，英称疾笃，诏以为光禄大夫，赐告归。年七十馀，卒
于家。孙陵，灵帝时以谄事宦人为司徒。陈郡郤巡学
传英业，官至侍中。